Source: http://eestipaevaleht.se/laevakaitsjad-vabanesid/
Timestamp: 2018-03-24 23:45:08+00:00
Document Index: 6804318

Matched Legal Cases: ['kohus ', 'kohus ', 'kohus ', 'kohus ', 'kohus ', 'kohus ']

Laevakaitsjad vabanesid - Eesti Päevaleht
Avaleht Maailm Laevakaitsjad vabanesid
Chennai vanglast vabanenud Eesti laevakaitsjad. (Foto: Caters News Agency/Scanpix)
35 mehe, neist 14 eestlase India-odüsseia algas 12. oktoobril 2013, kui India rannikuvalve pidas kinni laeva Seaman Guard Ohio. Kuus päeva hiljem võeti meeskond vahi alla ning 2013. aasta eelviimasel päeval said nad ametliku süüdistuse: ebaseaduslik kütuse tankimine, ebaseaduslik relvade käitlemine ja ebaseaduslik India territoriaalvetesse sisenemine. Argumendid, et tegemist on rahvusvahelistel mereteedel laevadele piraatide eest kaitset pakkuva alusega ning India vetesse siseneti vaid tormivarju, ei mõjunud.
Siiski leidis Tamil Nadu osariigi kohus 26. märtsil 2014, et laevakaitsjad võib kautsjoni vastu vabastada. 5. aprillil pääses 34 meest vanglast, üks jäi trellide taha.
Kuigi Tamil Nadu ülemkohus otsustas 10. juulil 2014 laevakaitsjate vastu tõstatatud süüdistuse tagasi lükata, kaebas prokuratuur otsuse kolm kuud hiljem India ülemkohtusse. 2. juulil 2015 leidis ülemkohus, et on tehtud õiguslikke vigu ja asja tuleb uuesti uurida. Juhtum suunati madalama astme kohtusse.
11. jaanuaril 2016 mõistis Tuticorini esimese astme kohus kogu meeskonna viieks aastaks vangi. Laevakaitsjad esitasid edasikaebuse ja taotlesid kautsjoni vastu vabastamist. India kohus lükkas kautsjonitaotluse tagasi.
1. juunist 2016 lükatakse kohtuistungit korduvalt edasi, kuni see toimub oktoobri lõpus. Eesti tegutses samal ajal selle nimel, et sõlmida Indiaga vangide üleandmise leping, mille India valitsus oktoobri lõpuks heaks kiitis.
Novembris 2016 lõppes kohtuprotsess ja kohus võttis otsuse tegemiseks aega. Eesti kasutas samal ajal diplomaatilisi kanaleid meeste vabastamiseks. Peaminister Jüri Ratas suhtles India peaministriga, välisminister Sven Mikser India suursaadikuga, Euroopa Parlamendi liige Urmas Paet ergutas parlamenti laevakaitsjate eest seisma. Eestis olid selleks ajaks juba korduvalt kostnud süüdistused, et valitsus ei võta piisavalt ette meeste vabastamiseks. Muide, Seaman Guard Ohio meeskonnaliikmete hulgas oli peale indialaste ja 14 eestlase veel kuus britti ja kolm ukrainlast. Sarnaselt Eestiga polnud Ühendkuningriigil mingit õnne oma kodanike eest seismisel.
Ometi tundub, et oli tekkinud totaalne patiseis. Mehed ei tahtnud paluda armu, sest sel juhul tähendanuks see süüdistuse omaks võtmist. Alles 6. novembril 2017 hakkas Chennai kohus arutama apellatsiooni. Otsus tuli 27. novembril ja laevakaitsjad mõisteti kõigis süüdistuspunktides õigeks. Päev hiljem olid mehed vanglast väljas.
Previous articleGöteborgi Eesti Segakoori meeleolukas jõulukontsert
Next articleKristina Šmigun-Vähi medalid jäid alles